# Casa-fàbrica Calafell

La casa-fàbrica Calafell és un conjunt d'edificis situats als carrers de Sant Pere Mitjà, d'en Mònec i de Sant Pere Més Baix de Barcelona.

## Història

El 1803, el teixidor de lli Josep Albafull va adquirir en emfiteusi al taverner Francesc Bossoms una propietat als carrers de Sant Pere Mitjà i d'en Mònec, i el 1805, va demanar permís per a reconstruir la del primer dels carrers amb planta baixa i quatre pisos.
El 1813, Josep Albafull i el seu fill Salvador Albafull i Cañadell van vendre la propietat al fabricant d'indianes Joan Calafell i Altabàs, que va demanar permís per a ampliar-la amb un nou cos, segons el projecte del mestre de cases Josep Alier. El 1817, després d'adquirir la casa veïna del taverner Josep Malagarriga, va sol·licitar una llicència per a reconstruir l'edifici de la cantonada amb el carrer d'en Mònec, segons el projecte del mestre de cases Pere Fiter. El 1831, va adquirir la casa del carrer de Sant Pere Més Baix, 51 al comerciant Miquel Altés i Gurena, que el 1807 l'havia fet reedificar segons el projecte del mestre de cases Josep Ferrer, tot i que l'obra fou encarregada a Salvador Ausich i Gurena.
El 1842, el seu fill Joan i la vídua Engràcia Serra hi tenien una fàbrica de filats de cotó sota la raó social de Vídua de Calafell i Fill. A mitjans del segle xix hi havia la fàbrica d'aprests del mateix Calafell, i el 1863 la de teixits de mescla i cobrellits de Jaume Gallifa i la de teixits de cotó de Mimó i Lacoma: «San Pedro Mediana, 34. Fábrica de varios tejidos de algodón de varias clases. Muletones. Inglesinas. Torcasas. Pandepobre. Semipanas. Veludillos y otras clases que se conocen de 1ª y 2ª y de todos los anchos. Patenes de algodon. Se sirven pedidos á todos puntos. Sres. Mimó y Lacoma.» Calafell també tenia un negoci de ferros, primer a la mateixa casa-fàbrica, i posteriorment, al carrer de Basea, 36.
El 1869, Calafell va demanar permís per a remuntar-hi un «pis-quadra» sobre el terrat, segons el projecte del mestre d'obres Jeroni Granell i Barrera, que el 1924 va ser convertida en habitatges pel nou propietari Guillem Juncà i Padró. A causa de la segregació d'ambdues finques, Juncà va sol·licitar la conversió de les tres plomes i mitja d'aigua (de les cinc del conjunt) de la mina de Montcada que rebia la casa del núm. 34 al sistema d'aforament i traspassar-les al seu nom, mentre que els germans Artur i Mercè Calafell i Armengol van fer el mateix amb la ploma i mitja restant que rebia la casa del núm. 51.

## Referències

* ↑ AHPB, notari Francesc Portell, 08-07-1803.
* ↑ «Josep Albafull. Fabricant de teixits i pintats. Sant Pere Mitjà 23. Casa. Enderrocar i reedificar 4 pisos». C.XIV Obreria C-96/1805-030. AHCB, 28-02-1805.
* ↑ AHPB, notari Francesc Portell, manual 1.142/26, f. 56-60, 21-01-1813.
* ↑ «Joan Calafell. Fabricant de pintats. Sant Pere Mitjà. Casa. Enderrocar i reedificar 3 pisos i entresòl i construir claveguerons». C.XIV Obreria C-105/1813-007. AHCB, 16-02-1813.
* ↑ «Joan Calafell. Fabricant d'indianes. Sant Pere Mitjà. Mònec, 10 i 11. Enderrocar i reedificar de 2 pisos amb balcons». C.XIV Obreria C-78. AHCB, 02-05-1817.
* ↑ AHPB, notari Josep Marzola i Prats, manual 1.235/12, f. 178-182v, 5-9-1831.
* ↑ «Miquel Altés i Gurena. Comerciant. Sant Pere Més Baix. Casa. Aixecar un tercer pis i modificar les obertures». C.XIV Obreria C-102/1807-039. AHCB, 24-04-1807.
* ↑ AHPB, notari Josep Marzola i Prats, manual 1.235/12, f. 154-161, 29-07-1831.
* ↑ Guía de forasteros en Barcelona, 2ª parte, 1842, p. 19.
* ↑ Guía general de Barcelona, 1849, p. 390.
* ↑ El Consultor. Nueva guía de Barcelona, 1857, p. 133, 319.
* ↑ El Consultor. Nueva guía de Barcelona, 1863, p. 140, 160.
* ↑ Anuario general del comercio, de la industria y de las profesiones; de la magistratura y la administración, 1863, p. 53, 127, 450, 610, 763, 787, 1056.
* ↑ Guía de forasteros en Barcelona, 2ª parte, 1842, p. 33.
* ↑ Guía general de Barcelona, 1861, p. 174.
* ↑ El Consultor. Nueva guía de Barcelona, 1863, p. 133, 319.
* ↑ «Juan Calafell. Sant Pere Mitjà 34 (i Mònec 5). Construir unes quadres a la seva casa». Q127 Foment 2085 bis C. AMCB, 1869.
* ↑ AMCB, Q127 Foment 4005/1924.
* ↑ Artigues i Vidal i Mas i Palahí, 2019.
* ↑ Gaceta Municipal de Barcelona, 29-12-1924, p. 998.

## Bibliografia

* Artigues i Vidal, Jaume; Mas i Palahí, Francesc. El model de casa fàbrica als inicis de la industrialització. Registre de fàbriques de Ciutat Vella de Barcelona 1738-1807/1808-1856, 2019, p. 247-249. ISBN 978-84-9156-216-0.
* Artigues, Jaume; Caballé, Francesc; Tatjer, Mercè. El llegat fabril al nucli antic de Barcelona. Cens de fàbriques i edificis actuals de Ciutat Vella amb activitat industrial entre el segle xviii i principis del XX. Museu d'Història de la Ciutat. Ajuntament de Barcelona, 2013, p. 119.